OpenLLM-France/wikimedia huggingface dataset:
# Crerarita

La crerarita és un mineral de la classe dels sulfurs. Rep el nom en honor de David Alexander Crerar (23 de juliol de 1945 - 6 de setembre de 1994) professor de geoquímica a la Universitat Princeton, Nova Jersey, EUA. Va ser expert en geoquímica ambiental, dipòsits de minerals i interaccions aigua-roca.

## Característiques

La crerarita és una sulfosal de fórmula química Pt$_{2-x}$(Bi,Pb)$_{11}$(S,Se)$_{11}$. Va ser aprovada com a espècie vàlida per l'Associació Mineralògica Internacional l'any 1994. Cristal·litza en el sistema triclínic. La seva duresa a l'escala de Mohs es troba entre 3 i 3,5.
Segons la classificació de Nickel-Strunz, la crerarita pertany a «02.LB - Sulfosals sense classificar, amb Pb essencial» juntament amb els següents minerals: miharaïta, ardaïta, launayita, madocita, playfairita, sorbyita, sterryita, larosita, petrovicita i mazzettiïta.

## Formació i jaciments

Va ser descoberta a Lac Sheen, a la localitat de Belleterre, dins de la regió d'Abitibi-Témiscamingue (Quebec, Canadà). També ha estat descrita en dos indrets d'Ontario: el dipòsit de Broken Hammer, al municipi de Wisner, i a la mina North, al municipi de Levack. Fora del Canadà només ha estat descrita al dipòsit d'Overysel, a Mokopane (Limpopo, Sud-àfrica).

## Referències

* ↑ «Crerarite» (en anglès). Mindat. [Consulta: 4 juny 2021].
# Chrysler

FCA US LLC més coneguda com a Chrysler, és una empresa americana que fabrica automòbils. Ha estat fabricant-ne des del 1925. Des del 1998 fins al 2007, Chrysler i les seves filials formaven part de l'empresa alemanya DaimlerChrysler (actualment Daimler AG). Sota DaimlerChrysler, la companyia s'anomenava "DaimlerChrysler Motors Company LLC".

## Història

Aquesta companyia va ser fundada per Walter Chrysler (1875–1940) el 6 de juny de 1925, quan la Maxwell Motor Company (fundada el 1904) es va reorganitzar dins la Chrysler Corporation.
El gener de 1924, Walter Chrysler llançà al mercat el primer automòbil Chrysler el qual tenia 6 cilindres i estava dissenyat d'una forma avançada per aquella època i a un preu assequible. Aquest Chrysler de 1924 incloïa un filtre d'aire en el carburador, un motor d'alta compressió, lubricació de pressió completa i un filtre d'oli, característiques absents en els cotxes d'aquell temps.
El 24 de maig de 2011, Fiat va adquirir per $7,6 bilions aquesta companyia. La implicació del govern dels Estats Units en la fallida de la Chrysler va costar $1,3 bilions.
El 2014 va passar a ésser una filial de Fiat Chrysler Automobiles.

## Referències

* ↑ «Chrysler Reviews and History». JB car pages. [Consulta: 22 setembre 2008].
* ↑ «Chrysler History». JB car pages. Arxivat de l'original el 2014-07-04. [Consulta: 22 setembre 2008].
* ↑ Davis, Mike; Tell, David. The Technology Century: 100 years of The Engineering Society 1895–1995. Engineering Society of Detroit, 1995, p. 53. ISBN 978-1-56378-022-6.
* ↑ Lockwood, Cliff. «Early Chrysler Corporate History: 1903–1928». Chrysler Club pages, 18-10-1968. Arxivat de l'original el 18 d’agost 2022. [Consulta: 30 abril 2012].
* ↑ «A Brief Look at Walter P. Chrysler». WPC News. Arxivat de l'original el 18 d’agost 2022. [Consulta: 30 abril 2012].
* ↑ Malis, Carol. Michigan: celebrating a century of success. Cherbo Publishing Group, 1999, p. 76. ISBN 978-1-882933-23-5.
* ↑ Kimes, pp. 292, 1498.
* ↑ Zatz, David. «Chrysler Technological Innovations». [Consulta: 30 abril 2012].
* ↑ Yost, Mark «A Nation of Drivers». The Wall Street Journal, 31-01-2012, p. D5 [Consulta: 30 abril 2012].
* ↑ «Chrysler, LLC». The New York Times, 30-07-2012 [Consulta: 10 agost 2012].
* 1 2 Bunkley, Nick. «Government Sells Stake in Chrysler». The New York Times, 21-07-2011. [Consulta: 10 agost 2012].

## Enllaços externs

* Web corporatiu de FCA US LLC Arxivat 2015-01-10 at Archive-It
# Elena Casacuberta Suñer

Elena Casacuberta Suñer (Barcelona, 1972) és una bioquímica i divulgadora científica catalana.
Casacuberta va fer la tesi doctoral al Centre d’Investigació en Desenvolupament (CID), d’on van sortir alguns dels grups fundadors de l'Institut de Biologia Evolutiva (IBE) de Barcelona. Des de 2008 treballa a l'IBE, on ha liderat o participat en diversos grups de recerca, estudiant els elements mòbils a Drosophila, la metamorfosi dels insectes, els microorganismes marins i l’origen de la multicel·lularitat en els animals. Com a cap de laboratori ha investigat com els elements transposables (TE) interactuen amb el genoma eucariòtic i com aquestes interaccions contribueixen a l'evolució.
Casacuberta promou la consciència de gènere en els camps STEM i iniciatives d’assessorament entre iguals i de programes de mentories per a joves, així com recursos científics d'accés obert.

## Vegeu també

* Elena Bosch Fusté
* Josefa González Pérez
* Maria Dolors Piulachs Baga
* Yolanda Espinosa Parrilla

## Referències

* 1 2 3 «Elena Casacuberta (IBE): “L'equip és bàsic en ciència”», 20-09-2019. [Consulta: 21 febrer 2021].
* ↑ «Elena Casacuberta | protocols.io» (en anglès). [Consulta: 21 febrer 2021].
* ↑ «Desarrollan herramientas genéticas para estudiar el origen de los animales» (en castellà), 06-04-2020. [Consulta: 21 febrer 2021].
* ↑ «Evolution of the Eukaryote Genome Lab - Institut de Biologia Evolutiva - CSIC UPF (UPF)» (en anglès americà). [Consulta: 21 febrer 2021].
* ↑ «Elena Casacuberta | Biologia Evolutiva» (en anglès britànic). [Consulta: 21 febrer 2021].

## Enllaços externs

* Elena Casacuberta - Google Acadèmic
* Metamorfosi. Development and Evolution Lab - (Re)volució (Material educatiu descarregable)
* Molecular development and evolution Lab, IBE a YouTube
# Ruisbroek

«Ruisbroek» té aquests significats:

## Geografia

* Ruisbroek antic municipi de Bèlgica al marge del Rupel a la província d'Anvers, fusionat amb Puurs
* Ruisbroek antic municipi de Bèlgica al marge del Zenne al Brabant Flamenc, fusionat amb Sint-Pieters-Leeuw

## Persones

* Joan de Ruusbroec o Jan van Ruysbroeck (1293-1381), místic brabançó originari de Ruisbroek (Brabant)
# Yola Semedo

Yola Semedo (Lobito, província de Benguela, 8 de maig de 1978) és una cantant, compositora, productora i arranjadora vocal angolesa. Nascuda a Angola, es va criar a São Tomé i Príncipe i actualment viu a Luanda.
Començà de ben petita, en 1984, amb el grup Impactus 4, amb els seus germans i produït pel seu pare, el professor de música Orlando Mendes Semedo. En 1986 el grup passà a anomenar-se Projecção, i participà amb ells al Festival da Figueira da Foz em Portugal, i vou condecorada amb la "Veu d'or femenina infantil d'Àfrica" en l'Aniversari de l'Organització de Pioners de São Tomé i Príncipe. En 1985 va guanyar la "Veu Daurada d'Àfrica" al festival de la UNESCO celebrat a Bulgària.
En 1991 va marxar amb la seva família a Namíbia, on va actuar amb artistes de renom com Michael Jackson i Stevie Wonder. En 2005 es va establir a Angola. Va guanyar el premi a la millor veu femenina d'Angola en 2000, 2006 i 2007, i en 2010 va guanyar per primer cop a Luanda el premi Top dels Més Estimats.
Semedo és ambaixadora de Chevron per a la prevenció de la malària i el VIH a Angola, ambaixador de bona voluntat d'Unicef per a la protecció dels menors desemparats des de 2009 i ambaixador de bona voluntat del Programa Conjunt de les Nacions Unides sobre el VIH/sida per Angola 2015-2017. En 2017 participà amb Marcus Anderson en la Xa edició del Johnnie Walker Jazz & Soul Safari.

## Discografia

* Yola Semedo (2005)
* Minha Alma (2010)
* Filho Meu (2014)

## Referències

* ↑ Biografia de Yola Semedo
* ↑ Carrera a angomusicas
* ↑ Up close and personal with Yola Semedo, The East African, 16 de setembre de 2017
* ↑ Marcus Anderson, Yola Semedo promise memorable show at Jazz & Soul Safari

## Enllaços externs

* Yola Semedo a discogs
* Yola Semedo a last.fm
* Yola Semedo a Youtube
# Boig per tu (sèrie de televisió)

Boig per tu (títol original en anglès, Mad About You) és una sèrie de televisió estatunidenca protagonitzada per Paul Reiser i Helen Hunt com a parella casada a la ciutat de Nova York. Inicialment, es va emetre a l'NBC del 23 de setembre de 1992 al 24 de maig de 1999, i va guanyar nombrosos premis, entre ells quatre premis Globus d'Or i dotze premis Primetime Emmy. S'ha doblat al català per a TV3.
El 6 de març de 2019, Spectrum Originals va produir un rellançament limitat de la vuitena temporada per a 12 episodis.

## Referències

* ↑ «Paul Reiser and Helen Hunt reprise '90s hit 'Mad About You'». Associated Press, 19-11-2019. [Consulta: 3 abril 2020].
* ↑ Ausiello, Michael. «Mad About You Revival With Paul Reiser and Helen Hunt (Finally) Finds a Home». TVLine, March 6, 2019.
# Comunitat Terapèutica de Malgrat

L'edifici de la Comunitat Terapèutica de Malgrat és un monument de Malgrat de Mar (Maresme) inclòs a l'Inventari del Patrimoni Arquitectònic Català.

## Descripció

L'edifici consta de dos cossos. Un cos, amb planta baixa i pis, destinat a l'ús hospitalari; l'altre és una capella gòtica. La façana de l'hospital és senzilla, emblanquinada, i amb l'enreixat de la finestra que es correspon amb el tipus popular de la vila. S'hi ha fet diverses reformes, com ara l'obertura de la balconada. La capella annexa presenta un portal amb llinda de carreus, una petita finestra i rosetó. La capella consta de presbiteri, sagristia, cor i espadanya campanera. Recentment s'ha fet una restauració a la teulada.

## Història

És un antic hospital per a pobres, fundat el 1443 per Huguet Descolomer, fet sobre una antiga masia, amb una capella gòtica. Des de 1889 fou atès per la comunitat religiosa de les Germanes de Sant Josep. Actualment hostatja la comunitat terapèutica de Malgrat de Mar, dedicada al tractament psiquiàtric. La capella constava d'un altar major d'estil barroc, restaurat a principis de segle, dedicat als sants Cosme i Damià. Actualment serveix de magatzem municipal.

## Referències

* 1 2 «Comunitat Terapèutica de Malgrat». Inventari del Patrimoni Arquitectònic de Catalunya. Direcció General del Patrimoni Cultural de la Generalitat de Catalunya. [Consulta: 12 desembre 2012].
# Tevkii Hamza Hamid Paixà

Tevkii Hamza Hamid Paşa (Istanbul 1688/1689-La Meca 1770) fou gran visir otomà.
Va ocupar diversos càrrecs arribant a secretari del gran visir o mektubdju (febrer de 1741) mercès a la protecció de Raghib Pasha, càrrec que va exercir 14 anys. El 25 d'octubre de 1755 fou nomenat ministre d'afers exteriors (reis al-kuttab) i després va ocupar diversos ministeris entre els quals tres vegades el de ketkhuda (interior).
Va arribar al rang de visir l'octubre de 1762 i el 24 de març de 1763 va substituir interinament a Raghib Pasha (que s'havia posat malalt) com a gran visir, i definitivament el 8 d'abril quan Raghib va morir. Fou un mal gran visir que trigava molt a prendre les decisions i li agradava la bona vida, i al cap de set mesos fou destituït (31 d'octubre de 1763) i enviat com a governador a Creta on va restar fins al 1769 quan fou nomenat governador de Djeddah i Habesh. Va morir a la primavera següent a la Meca.

## Bibliografia

* L. Bonneville de Marsangy, Le chevalier de Vergennes, son ambassade à Constantinople, París 1894.
Gran visir otomà :
# Pere Almató

Pere Almató i Ribera (Sant Feliu Sasserra, Lluçanès, 1 de novembre de 1830 - Hải Dương, Tonquín, Vietnam, 1 de novembre de 1861) fou un frare dominic, mort màrtir. És venerat com a sant per l'Església catòlica.

## Biografia

Pere Almató va sentir aviat la vocació religiosa i es va fer dominic per consell d'Antoni Maria Claret. Va fer-se missioner i va anar a les Filipines i, després, a Vietnam. Cap al final d'octubre de 1861, Almató i dos missioners més van ser detinguts a Hải Dương (Tonquín, al nord del Vietnam); l'1 de novembre, quan feia 31 anys, van ser decapitats.

## Veneració

Les despulles de tots tres van ser enterrades prop del lloc. "Una pietosa cristiana anomenada Chop, va marcar amb carbó el lloc de la sepultura, cosa que va permetre després localitzar-los fàcilment" diu Galmés a la seva biografia. El 1885, les restes d'Almató van ser identificades i enviades, en una arqueta, a Europa: després de passar per Manila, van arribar en vaixell a Barcelona i en tren a Vic en 1888.
Hi van ser rebudes amb tots els honors: Jacint Verdaguer li dedicà un poema, la primera estrofa del qual diu:
          Ciutat de Vic, obre les amples portes
          a l'Hèroe qui t'arriba d'Orient,
          de més magnànims a tes verdes hortes
          no n'ha vist arribar Tagamanent
Les relíquies van ser dipositades a l'església de les Dominiques de l'Anunciata de Vic, on van desaparèixer durant la Guerra Civil espanyola. Una petita part, dipositada a Sant Feliu Sasserra, es va salvar. Va ser beatificat per Pius X el 1906, i canonitzat per Joan Pau II el 1988. El darrer diumenge d'agost, se celebra una festa a Sant Feliu en commemoració seva; la seva festivitat al calendari litúrgic és, però, el 3 de novembre.
* Imprès de 1906 commemorant la beatificació dels màrtirs de Tonquín per Pius IX
* Reliquiari del sant a l'església de Sant Feliu Sasserra
* Talla a Sant Feliu Sasserra, reproduïda a uns goigs del sant

## Referències

* ↑ «Benvinguda». Endrets. Arxivat de l'original el 2016-03-03. [Consulta: 4 març 2012].

## Bibliografia

* Llorens GALMÉS, Pere Almató i Ribera, O.P.: màrtir en el Vietnam: 1830-1861.
# Charoset

El charoset (en hebreu: חרוסת) és un dolç de la cuina jueva que es consumeix tradicionalment en la festa de Pessa'h. El charoset està fet de fruita triturada amb vi i espècies com la canyella i el clau d'espècia. El charoset és part del sopar del Séder de Pessa'h, i és un dels ingredients de la kearà, el seu sabor dolç fa que sigui el favorit entre els nens. El charoset, simbolitza l'argila amb la qual els esclaus israelites van construir les ciutats egípcies. Segons el rabí Eliezer, el charoset pot estar vinculat a la pomera (l'arbre de la poma). A Egipte, sota aquest arbre es van amagar les dones jueves per donar a llum als seus fills.
# Ruiselede

Ruiselede és un municipi belga de la província de Flandes Occidental a la regió de Flandes. Està compost per Ruiselede i les parròquies de Doomkerke i Kruiskerke. És regat per una xarxa de petits recs i rierols, del qual el principal és el Poekebeek, un afluent de l'Schipdonkkanaal.
Els primers artefactes trobades daten del neolític. El primer esment escrit Rusleda es troba en un acte del 1106 de l'Abadia de Sant Bertí a la ciutat de Sint-Omaars, aleshores dins del comtat de Flandes, al qual s'atorgava a l'abat el dret de nomenar el rector de la vila.

## Localització

* a. Kanegem (Tielt)
* b. Tielt
* c. Schuiferskapelle (Tielt)
* d. Wingene
* e. Beernem
* f. Aalter
* g. Lotenhulle (Aalter)
* h. Poeke (Aalter)

## Referències

* ↑ «Ruiselede». Gran Enciclopèdia Catalana. Barcelona: Grup Enciclopèdia Catalana.
* ↑ «Ruiselede» (en neerlandès). Agentschap Onroerend Erfgoed, 2016. [Consulta: març 2016].
# Xenares

Xenares (Ξενάρης) fou un èfor espartà.
Va entrar al càrrec el 421 aC i era oposat a la treva recentment acordada amb Atenes per 50 anys. Junt amb el seu col·lega Cleòbul va intrigar amb beocis i corintis per refer la Lliga del Peloponès, reforçada amb l'afegit d'Argos. Si així hagués estat Esparta podia renovar la guerra contra Atenes amb garanties però els plans no van sortir bé.
Un Xenares d'Esparta fill de Cnidis és esmentat com a cap de la colònia lacedemònia a Heraclea de Tràcia (420 aC). La colònia fou assaltada per les tribus de la rodalia que van derrotar els colons als que van produir gran pèrdues i entre els morts el mateix Xenares. L'opinió majoritària és que eren dos personatges diferents.

## Referències

* Welwei, Karl-Wilhelm (Bochum). "Xenares." Brill's New Pauly., 2012. Referència. 29 de març de 2012 <http://referenceworks.brillonline.com/entries/brill-s-new-pauly/xenares-e12212440>

## Enllaços externs

* Biografia Arxivat 2012-04-03 a Wayback Machine. (anglès)
# Vulcano

* No s'ha de confondre amb Vulcano (pel·lícula).
Vulcano és una illa de 21 quilòmetres quadrats, la més meridional de l'arxipèlag de les Eòlies i la tercera en extensió. Pertany al municipi de Lipari. Els seus habitants, uns 300, s'anomenen vulcanari.
És a 20 km al nord del golf sicilià de Patti, a la mar Tirrena. Les Bocche di Vulcano, un estret d'uns 750 m d'amplada, la separen de l'illa de Lipari, al nord.
Hi ha dos nuclis habitats: Vulcano Porto, tocant a mar, i Vulcano Piano, en un altiplà interior al sud de l'illa.

## Els volcans

L'illa deu la seva existència a la fusió d'alguns volcans, el més gran i actiu dels quals és el volcà de la Fossa. Els altres són el Vulcanello (123 m), al nord; el Monte Aria (500 m), al sud completament inactiu, que forma un extens altiplà constituït per colades de lava, pedra volcànica i dipòsits d'al·luvió de l'Holocè; i el Monte Saraceno (481 m).
El volcà principal, a l'oest, sembla que es va formar després d'extingir-se el volcà meridional; amb laves molt àcides, ha generat l'anomenat Vulcano della Fossa (o Gran Cratere o Cono di Vulcano), de 386 m d'altitud, amb pendents molt pronunciats, que té un cràter apagat al nord, anomenat la Forgia Vecchia. Al nord-oest hi ha una colada d'obsidiana relativament recent, del 1771, anomenada Le Pietre Cotte. El cràter actiu és situat lleugerament desplaçat cap al nord-oest. Actualment l'activitat volcànica es manifesta amb fenòmens de solfatares i amb erupcions freqüents, generalment explosives.
Tot i que l'última erupció es va esdevenir en el període 1888-1890, el volcà no ha deixat mai de donar proves de la seva vitalitat i encara avui dia s'hi observen diferents fenòmens, com ara fumaroles, raigs de vapor, tant a la cresta com submarins, i la presència de fangs sulfurosos d'apreciades propietats terapèutiques. Al nord un bon nombre de fumaroles continuen emetent àcid bòric, clorur d'amoni i sofre, que alimenten un complex industrial per a la producció de sofre.

## Economia i transports

Abans del desenvolupament turístic de la dècada del 1980, l'economia illenca es basava essencialment en l'agricultura. Avui dia, a part del turisme, que n'és la font d'ingressos principal, l'activitat més important és el conreu de la vinya.
Vulcano es comunica amb la veïna illa de Lipari mitjançant un trajecte d'un quart d'hora; les naus surten del port de llevant i travessen l'estret de les Bocche di Vulcano. Des de Milazzo, al nord de Sicília s'hi arriba amb vaixell (una hora i mitja) i amb ferri hidròpter (tres quarts d'hora).

## Mitologia

La mitologia grega, que coneixia l'illa amb el nom de Hiera, hi situava la farga d'Hefest, déu del foc i forjador, que tenia com a ajudants els ciclops. Però el nom que es va acabar imposant per anomenar l'illa és el del déu romà, Vulcà. D'aquí han derivat també els termes volcà i vulcanisme.
# Oriol Safont i Prat

Oriol Safont i Prat (Vilanova del Vallès, 1971) és comerciant i alcalde de Vilanova del Vallès des del 2003 fins al 2015.
Comerciant, treballava en una parada del mercat municipal de Cardedeu. Entrà a la política de la mà d'ERC, per a passar al Partit per la Independència quan aquest se n'escindí el 1996. Entre els anys 1996 i 2003 va ser Defensor del Ciutadà de Vilanova del Vallès. En les eleccions municipals del 2003 es presentà candidat a alcalde per "Vilanova-ERC-Acord Municipal" (Independents+ERC+IC), que va ser la llista més votada, i el 13 de juny pogué accedir a l'alcaldia gràcies a un acord a tres bandes amb el PSC i el "Grup Independent per Vilanova del Vallès". El 2007 revalidà el càrrec per "Unitat per Vilanova", aquest cop sense aliar-se amb altres partits. Entre les realitzacions dels seus mandats es poden destacar la construcció del CAP, el nou CEIP la Falguera, una escola bressol i el bosc de les escoles.

## Referències

* 1 2 3 «SAFONT I PRAT, ORIOL». Diccionari biogràfic d'alcaldes i alcaldesses del Vallès Oriental. Museu de Granollers. [Consulta: 28 maig 2023].
# Perdiu dels bambús muntanyenca

La perdiu dels bambús muntanyenca (Bambusicola fytchii) és una espècie d'ocell de la família dels fasiànids (Phasianidae) que habita matoll obert, praderies i zones amb bambú de les muntanyes del l'est de l'Índia, sud de la Xina, est de Myanmar i nord d'Indoxina.
# Cinclosoma pitblau

El cinclosoma pitblau (Cinclosoma castanotum) és un ocell de la família dels cinclosomàtids (Cinclosomatidae).

## Hàbitat i distribució

Boscos d'eucaliptus, mallee i matolls d'Austràlia sud-oriental.

## Taxonomia

Tradicionalment considerada coespecífica amb Cinclosoma clarum, són considerades espècies diferents arran els treballs de Dolman i Joseph, 2015

## Referències

* ↑ «Cinclosoma pitblau». Cercaterm. TERMCAT, Centre de Terminologia. Rev. 20/10/2021 (català)
* ↑ G Dolman G i L Joseph. 2015. Evolutionary history of birds across southern Australia: structure, history and taxonomic implications of mitochondrial DNA diversity in an ecologically diverse suite of species. Emu 115: 35–48
# Eleccions legislatives txeques de 1990

Les eleccions legislatives txeques de 1990 se celebraren el 5 el 9 de juny de 1990 i foren les primeres eleccions democràtiques després de la Revolució de Vellut. El partit més votat fou el Fòrum Cívic i el seu cap Václav Klaus fou nomenat primer ministre. La participació fou del 96,8%.

## Resultats al Consell Nacional Txec

| Partits i Coalicions | Partits i Coalicions | % | Escons |
| Fòrum Cívic (Občanské fórum) | Fòrum Cívic (Občanské fórum) | 49,5% | 124 |
| Partit Comunista de Txecoslovàquia (Komunistická strana Československa) | Partit Comunista de Txecoslovàquia (Komunistická strana Československa) | 13,2% | 33 |
| Moviment per una Democràcia Autònoma - Partit per Moràvia i Silèsia (Hnutí za samosprávnou demokracii - Společnost pro Moravu a Slezsko) | Moviment per una Democràcia Autònoma - Partit per Moràvia i Silèsia (Hnutí za samosprávnou demokracii - Společnost pro Moravu a Slezsko) | 10% | 23 |
| Unió Democristiana (Křesťanská a demokratická unie) | Partit Popular Txecoslovac (Československá strana lidová) | 8,4% | 20 |
| Unió Democristiana (Křesťanská a demokratická unie) | Partit Democristià (Křesťansko - demokratická strana) | 8,4% | 20 |
| Unió Democristiana (Křesťanská a demokratická unie) | Moviment Democràtic Cristià (Křesťansko - demokratické hnutí) | 8,4% | 20 |
| Aliança d'Agricultors i del Camp (Spojenectví zemědělců a venkova) | Aliança d'Agricultors i del Camp (Spojenectví zemědělců a venkova) | 4,1% | - |
| Socialdemocràcia Txecoslovaca (Československá sociální demokracie) | Socialdemocràcia Txecoslovaca (Československá sociální demokracie) | 4,1% | - |
| Partit Verd (Strana zelených) | Partit Verd (Strana zelených) | 4,1% | - |
| Partit Socialista Txecoslovac (Československá strana socialistická) | Partit Socialista Txecoslovac (Československá strana socialistická) | 2.7% | - |
# Ruiloba

Ruiloba és un municipi situat en la Comunitat Autònoma de Cantàbria. Limita al nord amb el Mar Cantàbric, a l'oest amb el municipi de Comillas i al sud i est amb el d'Alfoz de Lloredo.

## Localitats

* Casasola.
* Concha.
* La Iglesia (Capital).
* Liandres.
* Pando.
* Ruilobuca.
* Sierra.
* Trasierra.

## Demografia

Evolució demogràfica del municipi (1900-2006) :
| 1900 | 1910 | 1920 | 1930 | 1940 | 1950 | 1960 | 1970 | 1981 | 1991 | 2000 | 2006 |
| 1.007 | 1.109 | 1.216 | 1.108 | 1.002 | 1.023 | 936 | 898 | 761 | 731 | 721 | 762 |
Font: INE

## Administració

Eleccions municipals, 25 de maig de 2003 :
| Partit | Vots | % | Regidors |
| PSOE | 281 | 51,28% | 4 |
| PP | 137 | 25% | 2 |
| PRC | 121 | 22,08% | 1 |
Eleccions municipals, 27 de maig de 2007 :
| Partit | Vots | % | Regidors |
| PSOE | 221 | 39,53% | 3 |
| PRC | 144 | 25,76% | 2 |
| PP | 118 | 21,11% | 2 |

## Enllaços externs

* Ruiloba a Cantàbria 102 municipis
* A Cantàbria Infinita Arxivat 2007-08-07 a Wayback Machine.
* A Cantabria Joven Arxivat 2008-01-24 a Wayback Machine.